NÁRODNÁ RADA SLOVENSKEJ REPUBLIKY

**VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**NÁVRH**

**Z á k o n**

z ........2015,

ktorým sa dopĺňa zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov a ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov

Národná rada Slovenskej republiky sa uzniesla na tomto zákone:

**Čl. I**

Zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov v znení zákona č. 95/2002 Z. z., zákona č. 747/2004 Z. z., zákona č. 186/2006 Z. z. a zákona č. 136/2010 Z. z. sa dopĺňa takto:

1. § 5a ods. 1 sa dopĺňa druhou až štvrtou vetou, ktoré znejú: „Sprievodca v cestovnom ruchu je povinný byť pri výkone sprievodcovskej činnosti viditeľne označený identifikačným prvkom umiestneným na odeve; na identifikačnom prvku musí byť uvedené označenie „SPRIEVODCA V CESTOVNOM RUCHU“, ako aj meno a priezvisko sprievodcu v cestovnom ruchu. Ak sa výkon sprievodcovskej činnosti vykonáva na základe pracovnoprávneho vzťahu, na identifikačnom prvku musí byť uvedený aj názov zamestnávateľa. Sprievodca v cestovnom ruchu je pri výkone sprievodcovskej činnosti povinný mať pri sebe osvedčenie podľa prvej vety a na výzvu oprávnenej osoby sa ním preukázať.“.

2. § 5a ods. 2 sa dopĺňa druhou vetou, ktorá znie: „Sprievodca v cestovnom ruchu je pri výkone sprievodcovskej činnosti vykonávanej na základe živnostenského oprávnenia povinný mať pri sebe doklad preukazujúci živnostenské oprávnenie na výkon sprievodcovskej činnosti a na výzvu oprávnenej osoby sa ním preukázať.“.

**Čl. II**

Zákon Slovenskej národnej rady č. 564/1991 Zb. o obecnej polícii v znení zákona Národnej rady Slovenskej republiky č. 250/1994 Z. z., zákona č. 319/1999 Z. z., zákona č. 333/2003 Z. z., zákona č. 445/2008 Z. z., zákona č. 8/2009 Z. z., zákona č. 214/2009 Z. z. a zákona č. 105/2011 Z. z. sa mení a dopĺňa takto:

§ 8 odsek 1 sa dopĺňa písmenom g), ktoré znie:

„g) kontrolovať fyzické osoby alebo sprievodcov v cestovnom ruchu vykonávajúcich na území obce sprievodcovskú činnosť podľa osobitného predpisu,9a) či sú viditeľne označení identifikačným prvkom a majú pri sebe doklad preukazujúci oprávnenie alebo odbornú spôsobilosť na túto činnosť9b) a v prípade zistenia nedostatkov predviesť takúto osobu na útvar obecnej polície na účel podania vysvetlenia s následným postupom podľa § 3 ods. 1 písm. g)“.

Poznámky pod čiarou k odkazom 9a a 9b znejú:

„9a) Zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov.

9b) § 5a zákona č. 281/2001 Z. z. v znení zákona č. 186/2006 Z. z.“.

Doterajší odkaz na poznámku pod čiarou 9a sa označuje ako odkaz na poznámku pod čiarou 9c.

**Čl. III**

Tento zákon nadobúda účinnosť 1. januára 2016.